เล่นเกมเร็ว
* บรรยากาศการลงทุนในช่วง 1-2 สัปดาห์ที่ผ่านมามีหลากเรื่อง หลายรสชาติ ผสมปนเปกับดราม่าเล็ก ๆ น้อย ๆ ตามประสานักลงทุนที่ถนัดเล่นแบบ “เข้าทำเร็ว” เดี๊ยนจึงต้องแอบกระซิบแฟนคลับตั้งแต่วันก่อนว่า ต้องทันเกม! พวกอ่อนต่อโลกอาจไม่เข้าใจสิ่งที่เกิดขึ้น แต่คนที่เข้าใจเรื่องเกมหุ้น ย่อมเข้าใจถึงรูปแบบของการลงทุนในเที่ยวนี้อย่างถ่องแท้ เพราะหุ้นดันมีลูกฮึดขึ้นมาเสียอย่างนั้นน่ะสิ
27 พ.ค. 2564

เจาะกระดาน : โมนิก้าและทีมงาน
* บรรยากาศการลงทุนในช่วง 1-2 สัปดาห์ที่ผ่านมามีหลากเรื่อง หลายรสชาติ ผสมปนเปกับดราม่าเล็ก ๆ น้อย ๆ ตามประสานักลงทุนที่ถนัดเล่นแบบ “เข้าทำเร็ว” เดี๊ยนจึงต้องแอบกระซิบแฟนคลับตั้งแต่วันก่อนว่า ต้องทันเกม! พวกอ่อนต่อโลกอาจไม่เข้าใจสิ่งที่เกิดขึ้น แต่คนที่เข้าใจเรื่องเกมหุ้น ย่อมเข้าใจถึงรูปแบบของการลงทุนในเที่ยวนี้อย่างถ่องแท้ เพราะหุ้นดันมีลูกฮึดขึ้นมาเสียอย่างนั้นน่ะสิ
* งานนี้ถึงอย่าไปหาเหตุผลที่แท้จริงที่ทำให้ “หุ้นขึ้น หุ้นลง” เพราะสิ่งที่เกิดขึ้นในเที่ยวนี้มันเป็นเพียงแค่กระแส ยังไม่ใช่ของแท้ทั้งแท่งที่ทำให้นักเล่นใส่เต็มเหนี่ยว จึงเห็นรายการขายทำกำไรเพื่อทดสอบแรงซื้อมีเยอะขนาดไหนเป็นประจำ และบทสรุปของวานนี้คือ ดัชนีสามารถยืนหยัดปิดที่ระดับ 1,582.96 จุด บวกไป 14.38 จุด ด้วยมูลค่าการซื้อขาย  1.75 แสนล้านบาท “โมนิก้า” มองในมุมไหน ด้านไหน ก็เป็นเกมชักเย่อธรรมดา ๆ ไม่มีอะไรที่เป็นพิเศษนะคะ
* วันนี้ถึงไม่ต้องวิเคราะห์อะไรให้ปวดกบาล เพราะสิ่งที่เดี๊ยนพยายามเชื่อมาตลอดว่า ทุกอย่างน่าจะดีขึ้น  พอเอาเข้าจริง ๆ กลับไม่เป็นเช่นนั้น! อาการท้อแท้เลยบังเกิดขึ้นให้เห็นเป็นหย่อม ๆ “โมนิก้า” ถึงต้องกลับไปยึดหลัก “เข้าเร็ว ออกเร็ว” เพื่อความคล่องตัวในการลงทุน พร้อมกันนั้นก็เป็นเครื่องยืนยันว่า การพลิกแนวต้าน 1,600 จุด เป็นแนวรับที่แข็งแกร่ง ไม่น่าจะทำสำเร็จในเร็ว ๆ นี้นะจะบอกให้
* ข้อมูลเหล่านี้ทำให้ “โมนิก้า” มั่นใจขึ้นไปอีกชั้นหนึ่งว่า จุดขายยังเป็นจุดเดิม และจุดรับก็ยังเป็นจุดเดิม หากวันนี้อ่อนตัวหลุดลงมาในแดนลบเหมือนรอบก่อนที่ผ่านมา ก็ให้ไปรอรับอีกทีบริเวณ 1,550-1,530 จุด ซึ่งเป็นไซเคิลที่ทุกคนรู้อยู่แล้วว่า ควรต้องทำตัวอย่างไร? แต่ที่น่าเบื่อสุดคงหนีไม่พ้นเรื่องฉีดวัคซีนที่ยังมีลักษณะฝุ่นตลบไม่เลิกสักที จนไม่รู้ว่า จะทำให้คนเสียชีวิตลดลงได้อย่างไรเจ้าค่ะ
* ตรงกันข้ามกับการเข้าลงทุนในหุ้น BGRIM ก่อนหน้านี้ “โมนิก้า” มีความรู้สึกดีอย่างไร ปัจจุบันก็ยังมีความรู้สึกดี ๆ ให้แก่กันเหมือนเดิม และอยากให้นักลงทุนรับทราบกันโดยทั่วไปว่า หุ้นพลังงานตัวนี้มีพัฒนาการที่น่าสนใจหลายอย่างด้วยกัน ซึ่งเป็นตัวขับเคลื่อนให้ตัวบริษัทเติบโตแบบยั่งยืน เดี๊ยนถึงเชื่อว่า ราคาปิดที่ 44.50 บาท บวกไป 3 บาท หรือขึ้นไป 7.20% ด้วยมูลค่า 1.91 พันล้านบาท ยังเป็นจุดที่ลงทุนได้สบาย ๆ นะจะบอกให้
* ส่วนในรายของ NER  ยังเป็นอะไรที่น่าสนใจเสมอ หลังพรายกระซิบยืนยันอย่างหนักแน่นว่า ผลงานปี 2564 ไม่ธรรมดาอย่างแน่นอน ใครได้เห็นต้องร้องซี๊ด..ดดด  เพราะเป็นการโตกระฉูดอีกครั้งหนึ่ง “โมนิก้า” ถึงไม่แปลกใจที่มีคนเข้ามาไล่ซื้อหุ้นเป็นจำนวนมาก เพราะทุกคนยึดหลักเคาะหุ้นว่า พอสบช่องได้โอกาสต้องลุยสุดซอยทันที หุ้นถึงวิ่งขึ้นมาปิดที่ 6.45 บาท บวกไป 0.10 บาท หรือขึ้นไป 1.60% บาท ด้วยมูลค่า 463 ล้านบาทแบบชิล ๆ ไงล่ะคะ
* อีกหนึ่งทีเด็ดที่ “โมนิก้า” ชอบเม้าท์ถึงเป็นประจำในเที่ยวนี้ ยังคงอยู่ที่หุ้นสุดเลิฟอย่าง JMT ว่ากันว่า แผนทุกอย่างเดินหน้าไปอย่างราบรื่น และดูเหมือนในปี 2564 จะเป็นก้าวย่างสำคัญสำหรับตัวบริษัท ทุกคนเลยให้แวลูเพิ่มขึ้นอย่างต่อเนื่อง จนมีการให้ราคาเป้าหมายอยู่แถว ๆ  58 บาทแบบนี้ เดี๊ยนขอบอกตามตรงว่า “สั้น หรือ ยาว..ก็ได้ทั้งนั้น” เพราะราคาปิดที่ 43.25  บาท บวกไป 0.25 บาท หรือขึ้นไป 0.60% ด้วยมูลค่า 193 ล้านบาท ยังมีแก๊ปให้เล่นเจ้าค่ะ
* สำหรับที่ชัดเจนแจ่มแจ๋วสุด ๆ “โมนิก้า” ขอพุ่งเป้าไปที่ NEX  ซึ่งเป็นหุ้นสตอรี่สวยที่น่าติดตามในช่วงครึ่งหลังของปีนี้ และเพื่อไม่ให้เป็นการเสียเวลา ขอเม้าท์ถึงความพยายามยกตัวสูงขึ้นอย่างต่อเนื่อง บวกกับแก๊ปราคาที่เห็นในช่วง 1 เดือนอยู่ในบริเวณ  5.35-6.50 บาท จึงมีความเป็นไปได้ที่หุ้นจะทะยานไปยืนแถว ๆ กรอบบนอีกครั้ง ขณะที่ราคาวานนี้ปิดที่ 5.95 บาท บวกไป 0.10 บาท หรือขึ้นไป 1.70% ด้วยมูลค่าการซื้อขาย 219 ล้านบาท มันน่าตามไปดูจริง ๆ นะคะ
* เหมือนกับในรายของ COMAN หุ้นต่ำสิบที่เหมาะเล่นเก็งกำไรในยุคข่าวสารมาเร็วเคลมเร็ว ก็ถือเป็นอีกหนึ่งทีเด็ดสำหรับคนที่ชอบลองของ ยิ่งหุ้นกำลังถูกดันขึ้นมาเล่นใหม่  ยิ่งต้องเกาะกระแสเล่นให้ทัน..ทั้งนี้ต้องไม่ลืมว่า อย่าหลงเชื่อไปเล่นเกมของคนอื่น แต่ควรกำหนดเป้าหมายการลงทุนให้ชัดเจน..ที่สำคัญหุ้นวิ่งขึ้นมาปิดที่ 4.14 บาท บวกไป 0.56  บาท หรือขึ้นไป 15.65% ด้วยมูลค่าการซื้อขาย 141 ล้านบาท คือเครื่องยืนยันกำลังเล่นกันใหญ่นะคะ